Verbruikersake: Huisbouerswet kan só verander | Maroela Media
Die wetsontwerp sal die bestaande wet vervang wanneer dit geproklameer word. Die nasionale departement van menslike nedersettings is tans besig met landwye inligtingsessies, soos voorgestel deur die kabinet.
Die Nasionale Huisbouersregistrasieraad
Die Nasionale Huisbouersregistrasieraad (NHBRR) is 'n instansie wat volgens die wet gestig is om die boubedryf te reguleer en verbruikers te beskerm teen kontrakteurs wat huise bou met 'n substandaardontwerp, -vakmanskap en materiaal van swak gehalte. Die NHBRR se mandaat is om verbruikers te beskerm en te verseker dat bouers voldoen aan die voorgeskrewe bedryfstandaarde in die Huisbouershandboek.
Bouers word wetlik verplig om by die NHBRR te registreer as hulle nuwe huise bou en diegene wat dit nie doen nie, kan strafregtelik vervolg word. Die NHBRC sertifiseer bouers wat voldoen aan die voorgeskrewe standaarde van tegniese vaardigheid, konstruksie-ondervinding en finansiële vermoë.
Volgens die wet moet bouers ten minste vyftien dae voordat konstruksie begin 'n nuwe huis by die NHBRR registreer. Die NHBRR se inspekteurs moet dan die bouwerk inspekteer om te sorg dat dit struktureel korrek gebou is.
Volgens die wet is die NHBRR se rol om:
Die belange van verbruikers te verteenwoordig deur waarborgbeskerming teen foute in nuwe huise te verskaf;
Die huisbouersbedryf te reguleer;
Beskerming aan verbruikers te verskaf wanneer bouers nie aan hul verpligtinge volgens die wet voldoen nie;
Etiese en tegniese standaarde in die huisbouersbedryf te vestig en bevorder;
Strukturele gehalte te verbeter ten bate van verbruikers en die bedryf;
Verbruikersregte te bevorder en behuisingsinligting te verskaf;
Met huisbouers te kommunikeer en hulle te help om te registreer kragtens die wet; en
Huisbouers te help om bevredigende tegniese standaarde vir huisbou te behaal en vol te hou.
Daar word voorgestel dat die volgende belangrik aspekte van die wet verander word:
Die mandaat van die NHBRR word uitgebrei na aanbouings, veranderings, herstelwerk en opknappingswerk, indien dit vereis dat planne by die plaaslike owerheid ingedien word;
Instellings soos tronke, hospitale, aftreeoorde en gesubsidieerde behuising sal ook ingesluit word;
Provinsiale regerings mag net geld vir gesubsidieerde behuising uitbetaal indien die bouwerk voldoen aan al die vereistes van die wet;
Ontwikkelaars sal ook moet registreer by die NHBRR;
Bouers wat substandaardwerk lewer, sal 'n maksimum boete van R1 miljoen opgelê kan word (dit is tans R25 000);
Hierdie boete kan ook bereken word na gelang van die totale koste om herstelwerk te doen;
Wanneer 'n bouer nie betyds 'n huis voltooi nie, kan verbruikers by die NHBRR kla en dit sal die bouer se gradering beïnvloed;
Die publiek sal toegang hê tot die NHBRR se register en die inligting daarin;
Die minister van menslike nedersettings sal die waarborgperiode vir die bouwerk, wat tans vyf jaar is, kan verleng en die waarborg op dakke word verleng tot twee jaar;
Alternatiewe beslegting van dispute kan gedoen word;
Die NHBRC kan namens verbruikers optree of iemand op die NHBRC se koste aanstel om dit te doen; en
Die NHBRC moet voldoen aan die Wet op Openbare Bestuur van Finansies.
Mense kan nog tot einde Oktober kommentaar lewer op die wetsontwerp.
Wat beteken die veranderinge vir verbruikers?
Die veranderinge lyk op die oog af goed vir verbruikers. Dit is goeie nuus dat ander soorte bouwerk ook ingesluit kan word, aangesien meer mense in die algemeen oor aanbouings en verbeterings kla as oor nuwe huise. Verbruikers moet tans bouers siviel dagvaar vir swak werk met aanbouings en verbeterings.
Hoewel daar beslis teenkanting sal wees teen die voorstel dat provinsiale departemente nie geld mag uitbetaal vir gesubsidieerde behuising tensy die werk aan die vereistes van die wet voldoen nie, behoort die mense wat uiteindelik in hierdie huise gaan bly, voordeel te trek omdat die werk van 'n hoër standaard gaan wees. 'n Hoër boete vir bouers behoort ook 'n beter afskrikmiddel te wees.
Die NHBRC is 'n klug en werkskeppings instansie. Hoeveel keer moes ek nie al die "inspekteur" by die komplekse se ingange gaan optel en aflaai omrede hy nie 'n motor het nie. Hulle daag gereeld nie op vir afsprake nie en vertraag projekte omrede hulle nie vervoer kon kry na die perseël nie. Boonop weet die meeste NHBRC inspekteurs minder van bouwerk af as die "brick layer" so wat moet hy kom inspekteer met sy gebrekkige kennis?
Ek sien niks wat (toekomstige) huiseienaars beskerm teen 'eienaarbouers' (moontlike latente defekte), waarvan etiek en vaardighede ook die hele spektrum kan dek?
Ek stem heel hartig saam met Manie W. Werkskeppings instansie met geen kennis.
Stop bouwerk omdat ek met "sandstone" bou mag nie gebeur nie. Hoe meer ek verduidelik dit is net die Kleur van die steen se naam stuur hulle eers vier inspekteurs net om te sê: O but it is n brick! Gedink ek bou met stene wat ek van sand maak aiaia.
Almal glo maar dat as jy die staat betrek, dit voordelig is vir die publiek. Ongelukkig is dit nooit waar nie. As die staat betrokke raak, kry jy ekstra koste, vertragings, korrupsie, omkopery, onbevoegdheid, ens in oormaat. Ek verstaan dat in Johannesburg moet mens nou goedkeuring kry selfs as jy net 'n motorafdak wil bou, nou is dit baie duurder en 'n baie lang proses, so almal laat staan maar eerder hulle kar in die son, en werkskepping word benadeel. Maar nou ja, die sosialiste was nog altyd goed daarmee om net die gewaande voordele van staatsinmenging te besing, en… Lees meer »
NHBRC, net nog 'n geld maak foefie en al wat gaan gebeur is werkloses raak meer en boukoste nog duurder.